Guardiako elizako hegoaldeko eliz ataria

Erregeen Andre Mariaren elizako hegoaldeko eliz ataria Guardiako eliza nagusiko eliz atari gotiko polikromo eta bikain bat da.  XIV. mendean eraikia, kanpotik barrura sartzeko sarbidea izan zen, baina XVI. mendeko elizaren zabalkundeak espazio itxi baten barruan utzi, tenpluaren barruan kapera batean balego bezala.  Itxitura horrek klimatik babestu du ataria eta oso egoera onean kontserbatu dira polikromiak eta irudiak.

 Ezaugarriak 
Ayaizkundeko naturalismoaren adibide ederrak dira, pertsonaien proportzioak eta mugimenduak oso ongi eginak dude eta aurpegiek sentimenduak transmititzen dituzte. Irudirik aipagarriena Ama Birjinarena da, ataria bera goraipatzekoa eraikia izan baitzen. Besoetan duen Jesus hartxoa oso txikia da Ama Birjinaren handitasun efektua areagotzeko. Inguruan hamabi apostoluak daude, sei albo banatan. Juda Iskariote ez da ageri, haren tokian San Paulo dago. Bakoitzak identifikatzen dituen atributoak ongi bereiziak ditu, San Paulo burusoil, San Andres gurutzearekin, San Bartolome kateaturiko deabruarekin, San Pedro giltzekin, Santiago erromes jantzita...

Bost arkiboltak inguratzen dute ataria. Hiru bakoitiek pertsonen eskulturak dituzte eta tartekoek landareak, batez ere mahatsondoen hostoak eta mordoak. Pertsonen irudiak dauden arkiboltetan honako hauek ikus daitezke:

 Barnealdekoan: instrumentuak jotzen dituzten aingeruak. Hala nola, lauda, gaita, salterioa, arpa, tronpeta...
 Erdikoan: Emakume santu eta martiriak, bakoitza bera identifikatzen duen elementu bat ondoan daukala.
 Kanpoaldekoan: Itun Zaharreko errege eta profetak.

Arkiboltak elkartzen diren tokiaren azpian tinpanoa dago eta bertan Bibliako hainbat pasadizo agertzen dira, Ama Birjina goraipatzen dutenak. Deikundea, Ikustaldia, Errege magoak, Jasokundea...

Eskuinaldeko txoko batean errege-erregina bikote baten irudiak daude. Tradizionalki identfikatu izan dira Antso II.a Abarkarekin (Guardiaren fundatzailea eta Nafarroako errege) eta bere emaztearekin, baina litekeena da Karlos III.a eta bere emaztea Leonor Trastamarakoa Nafarroako errege-erreginak izatea, haien agintaldian Guardia nafarra zelarik, tenplu honen eraikuntzarekin zerikusi eta mezenasgo zuzenagoa izango zutelakoan.

 Erreferentziak 

 Kanpo estekak 

Kategoria:Guardia
Kategoria:Eliz atari gotikoak
Kategoria:Euskal Herriko eliz atariak
Kategoria:Arabako eskulturak
Kategoria:Nafarroako monarkia